The circuit of Ireland
At-bath Aois Crist D. CCCC. XLUI.
A Mhuircheartaigh, mhic Neill nair,
ro ghabhais giallu Innsi Fail,
dus-ratais uile i nd-Ailiuch,
isin ghrianan ghall-groidheach.
Deich g-ced laoch do-chodhais uain do Chenel Eóghain arm-ruaidh
moirthimchell Ereann uile,
a Mhuircheartaigh mhong-bhuidhe!
Uair nach beo Cu Culainn cain,
caomh-dhaltan coir Chonchobhair,
as ort ata maisi a sceith,
a mhic meic Aedha Fhinnleith!
Diamadh beo Ferghus mac Roich,
di d-tart Meadbh fiadh is onoir,
ni bhiadh ar cind do chloidhimh
a Mhuircheartaigh mhor-ghroidhigh!
Diamadh beo Cu Roi na ramh,
a mheic mhaith, a Mhuiriuccan,
ro badh riarach deit co a toigh,
Cu Raei mac Daire dorn-gloin.
An la do-chodhais uain soir,
i g-coigeadh coemh Conchobhair,
rob iomdha der dar gruaidh n-grinn
occ banntracht Oiligh fhoilt-fhinn.
Adhaigh dhuin ag Oenach Cros — 
nirb oibhne bheith i Pardhos — 
rugsomar Loingseach Line
do lár Thire Thairrngire.
Adhaigh dhun ag Dun Eachdach,
'con cuire doid-gheal deabhthach,
rugsomor righ Uladh lenn
moirthimcheall uile Erend.
Adhaigh dhuin im Muigh Rath redh,
adhaigh i n-Glinn Righe rel,
adhaigh ag Casan Linne,
rop adhaigh dur degh-gille.
Adhaigh acc Ath Gabhla glan,
iarna bharach dar Breaghmhagh,
fuaramor reodh for snechta
for Magh álainn fhinn Ealta.
Adhaigh dun acc Ath Cliath cain;
nir uo deas ris na Gallaibh — 
ro baoi bean isin dun trom
rop e mac Neill a h-anom:
dutraccair co m-beith immuigh,
ciar uo bioth-olc an adhaigh.
Tuccadh tuilledh á lóin léir
do Mhuircheartach, do mhac Neill,
do shaill, do chruithneacht chain, chóir,
for-rith fiach fola dearg-oir.
Aisil ocus caisi cain
ond rioghain ro-mhaith, ro-ghlain,
ocus tuccadh ria cloisin
brat datha cech oen-toisigh.
Tucc-som linn Sitriucc na séd,
riom ro h-erbadh a choimhéd;
ocus ni thardadh air glas
na geimheal aloinn amhnas.
Bamar adhaigh occ Liamhain,
nir b' uathadh boi ar ár n-iarair,
Laighin i n-Glind Mama imuigh
ocus Ui chaoimh Cheinnsealaigh.
'Gar g-coccur i n-Glind Mama
do Laighnibh co ro-dhana,
nin ro lamratur taebh frinn,
o thánaic an la lain-fhind.
Adhaigh dun i nd-Aillinn uair;
tanaic an sneachta anairtuaidh;
rob iat ar d-toighi cen roinn
ar g-cochaill chorra chrocoinn.
Lorcan, mac Breasail na m-bo
tuccsom lenn — ni h-iomargho — 
ro h-iadhadh geimiul garbh gel
ar airdrigh lionmhar Laighen.
Adhaigh i m-Belach Mughna;
nir fhoilcsiom ar n-deagh-urla;
ro bai sneachta dun ar lar,
i m-Bealach glorach Ghabhran.
Adhaigh dun 'con Fliodais find;
fuaramor biadh ocus linn,
don-ruachtar tuirc ar d-toighe
o rioghraidhe fhel Osruighe.
Tuccadh luach a bh-failte dhaibh,
d' Osruighibh isin chomhdhail — 
ni dheachaidh fear diobh da thoigh,
gan aisccedh n-aloinn n-erraidh.
Adhaigh dhun i Muigh Airbh uair,
ag Tiobrattaibh Briotain buain;
adhaigh ag Clar Doire Mhóir,
fo-fuaramor ar n-onoir.
Tairgetar coindmheadh is cuairt,
co forfhaoilidh, co fior-shuairc,
Deisi, fir Mumhan maithe;
don-ruachtur a n-deagh-fhlaithe.
Adhaigh dhun i Mhuigh Feimin,
co dearbh ocus co deimhin,
adhaigh h-i Caisiul Mumhan;
ann ro maoite an mor-phúdhar.
Tuarccabtha tri cath crodha,
diana, dearcca, dimora,
co n-aca cach aroile,
ar cheart-lar an mhor-mhoighe.
Ro laiseam ar g-cochla dinn,
mar no ladh muintiur deigh-righ;
ro baoi Muircheartach glan gle,
oc imbirt a fidhchille.
At-rubart Ceallachan cruaidh — 
ocus ro badh dún a bhuaidh — 
a fhiora Mumhan co m-bladh,
na ettruiccidh Clann Eoghoin.
Assa meisi do dhul leo,
indas ar g-cor uile i n-gleo;
muirbhfitt duine ceach fir,
muinter miadhach Muircheartaigh.
Tuccsom linn Ceallachan coir,
fo-uarastar a onoir,
fail coig n-ungae n-decc fo laimh,
idh iairn 'ma chois chomhlain.
Adhaigh dun uile 'moalle
i machaire O g-Cairpre;
robe ar g-clithar, robe ar g-coill
ar g-cochaill corra crocoinn.
Ceol agoinn i moigh 'sa toigh,
coistecht ris in g-caissearnaigh — 
andar lenn, ba torann trom
ic sithladh na g-cruadh-chocholl.
Adhaigh i g-Cill Da Lua luim;
tugsom aghaidh fri Leth Cuinn;
adhaigh i Cinn Choraidh chass,
adhaigh i Luimneach lionn-ghlas.
Adhaigh dun icc Ath Caille,
for ceart-bhru na Sionainne;
ni fuarus, ar d-techt ó m' thoigh,
conair mar an g-Cretshalaigh.
Adhaigh acc Slebh Suidhe an Riogh
ro laiseam din uile ar sníomh;
ni fhuaramur ar n-goradh
i Muigh aloinn uar Adhar.
Adhaigh dun ic Loch Riach reil,
do Mhuircheartach, do mhac Neill,
adhaigh i Meádha Seola,
do Mhuirchheartach bhith-bheódha.
Fuaromor ic Ath Mac Cing
rioghraidhe Chonnacht ar ar g-cinn;
do-ratadh arccat is ór
don chuire bhuiligh bhreac-mhor.
Conchobar, mac Taidhg tarbhdha,
airdri Connacht comchalma,
tanaic lenn gan gheimeal ghloin,
i n-Grianan uaine Oiligh.
Adhaigh i Muigh Ai uaine;
adhaigh oile i Raith Guaire;
aibind ind adhaigh, ní chél,
bamar ic Srath an Fhiren.
Adhaigh dun ic Suil Daimh dein,
do Mhuircheartach, do Mac Neill;
ocus ni ro trasccair oirn,
ar bh-feabhus imon g-comloinn.
Adhaigh dun icc Ath Seanaigh,
cen mheing ocus cen mheabhail;
proind cétt cech fichet ria roinn
o Chenel g-calma g-Conoill.
Adhaigh dhun i m-Bearnus buan,
ocus rop aibhind diar sluagh:
adhaigh dún, ria d-techt diar d-tigh,
occ Licc ingheine Laoidhigh.
Adhaigh dun i Muigh Glas gorm;
arna bharach d' ól na g-corn;
ro bhai glór, cen bhron, co m-blaidh,
it' toigh moir, a Mhuircheartoigh!
O Lochan uane na n-Each
ro las giolla co h-Oileach,
dia radh ri Dubh n-Daire n-dail,
mná do chur isin luachair. Gilla
Eirigh suas, a Dhubh Doire,
damh sonn dochum do thoighe,
friothail cech n-duine dibh
mar do friothailte airdrigh. Dub Daire
Abair frim cia damh ticc ann,
i nd-Oileach ruirech Righreann?
innis dam a ghille ghil,
co n-dearnar i friothailimh. Gilla
Rioghraidhe Ereann i n-geimhlibh
maille re mac Neill neimhnigh,
deich ced laech i n-gaisccedh ghrinn,
do Chenel Eoghain egh-fhind. Dub Daire
Ro ba buidheach Mac De dhein
do Mhuircheartach, do mac Neill;
rob cian i treisi Banba,
d' ua Neill Frossaigh ro-chalma.
Ro friothailti an rioghraidh reil,
ionus rop ail do Chloinn Neill,
cen bron, cen dubha 'san tigh,
immar no bheittís cleirigh.
Deich bh-fichit muc — monar n-glan,
deich bh-fichit bo, da ched damh,
ro tuairccthi i nd-Oiliuch eidhneach,
do Mhuircheartach mhoir-gheimhleach.
Tri fichit dabhach do ghruidh,
sochaidhe dar scaoilseat gruig,
co bh-fhurthain do mhiodh mheadhrach,
do Mhuircheartach mhoir-mheanmnach.
Da dhabhaigh dhecc do mhiodh mheann
tuccadh do rioghraidhe Ereann,
proind ced di cech biadh co m-blaidh,
i nd-ardharc doiph on rioghain.
Sadbh Bealaigh Gabhrain na n-gleann
ro deledh do mhnaib Ereann,
im gheanus, im chell gan chol,
im thabhairt, im thiodhnucol.
Beandacht cech fir co d-teangaidh
for inghin maith mhoir-Cheallaigh,
ocus beandacht Christ ghloin ghle
for inghin righ Osraige.
Nocha n-fhaca theas no thuaidh,
uile fon Erinn arm-ruaidh,
nocha n-fhuarus, thiar no thoir,
bean mar do mhnaoi, a Mhuircheartaigh.
Cén ro baoi an rioghraidh na n-dreann
i nd-Ailiuch ruireach Frighreann,
gan choindmeadh for neach oile
acht for Dubh n-dail n-dagh-Doire.
Dubh Doire nochan fearr
occlach oile buidheach;
Dia is duine asa toigh
Dubh Doire ua Tighearnoigh.
Tucctha logh a leanna lain
do Dhubh Doire dil dreach-nair,
do chreich Dal Araidhe uair,
d' ór, do dhamhaib, do dheagh-bhuaibh.
Fiche bo ind cech m-boin co m-bladh,
fiche damh ind ceach aen-damh,
fiche muc cech muic, ba rath,
do Dubh Doire o Mhuircheartach.
I g-cind choicc mios — monar n-glan,
ro leiccthi an rioghraidh for magh,
dia m-brith do Donnchadh mac Floinn,
do righ Midhe mor-aloinn.
Assut duit an rioghraidh reil,
ar Muircheartach, ar mac Nell,
oir as tu, a Dhonnchaidh, dearbh leam,
duine as fhearr d' fearaibh Ereann.
As fearr tusa anu-sa, a ri,
riot nocha gebh neach i g-cri,
as tu tug an rioghraidh reil,
a Mhuircheartaigh mhic mhoir-Neill.
As fearr thusa, a Dhonnchaid dail,
indas duine 'n-ár d-talmhain;
gipe bess h-i d-Teamraigh teinn,
as é as airdrigh for Erinn.
Beir mo bheandachtain co m-bloidh,
a mheic Nell Ghlunduibh ghle-ghloin,
corop uait gabhthar Teamhair,
a fhlaith Locha finn-Feabhail.
Corop lat' chinel Magh m-Breagh,
gurab leu Teamhair thaoibh-gheal,
co m-bett geill Gaeidheal it' toigh,
a mhic mhaith, a Mhuircheartaigh. A MHUIRCHEARTAIGH.